Poliisin mukaan mies asui Itä-Lontoossa. Hän oli Italian kansalainen.

Poliisi epäilee Lontoon lauantaisesta terrori-iskusta Khuram Buttia (vas.), Rachid Redouanea ja Youssef Zaghbaa.­

Poliisi kertoo epäilevänsä Lontoon lauantaisen terrori-iskun tekijöiksi 22-vuotiasta Youssef Zaghbaa, 27-vuotiasta Khuram Buttia ja 30-vuotiasta Rachid Redouanea. Poliisi julkisti Buttin ja Redouanen nimet jo aiemmin. Sen sijaan Zaghban nimen poliisi vahvisti vasta sen jälkeen, kun italialaislehti Corriere della Sera oli jo paljastanut epäillyn henkilöllisyyden.

Miesten epäillään ajaneen pakettiauto väkijoukkoon London Bridgellä ja puukottaneen sen jälkeen useita ihmisiä läheisellä Borough Marketilla. Iskussa kuoli seitsemän ihmistä ja loukkaantui lähes 50. Poliisi ampui hyökkääjät.

Zaghban uskotaan olevan marokkolaistaustainen Italian kansalainen. Hän ilmeisesti kuitenkin asui Itä-Lontoossa muiden epäiltyjen tavoin. Hän oli italialaislehden mukaan töissä lontoolaisessa ravintolassa. Hän piti yhteyttä Italiassa asuvaan äitiinsä.

Uutistoimisto Ansan mukaan Zaghba pysäytettiin Bolognan lentokentällä maaliskuussa 2016, kun tämä yritti matkustaa Turkkiin mukanaan vain pieni reppu, passi ja yhdensuuntainen lippu. Viranomaisten epäilykset heräsivät, minkä takia miestä ei päästetty lennolle.

Corriere della Seran mukaan Italian viranomaiset ilmoittivat miehen liikkeistä Britannialle ja Marokolle. Suur-Lontoon poliisi sanoo kuitenkin tiedotteessa, ettei mies ollut poliisin tai tiedustelupalvelu MI5:n mielenkiinnon kohteena. Poliisi ei kerro, oliko se saanut ilmoituksen Zaghban liikkeistä Italian viranomaisilta.

Poliisi tiedotti tehneensä myös uuden pidätyksen koskien Lontoon terrori-iskua. 27-vuotias pidätettiin Barkingissa, Itä-Lontoossa tiistaiaamuna.

Poliisi pidätti sunnuntaina 12 ihmistä Itä-Lontoossa, mutta heidät kaikki on vapautettu ilman syytteitä.

Alla olevalla videolla kerrotaan, miten Lontoon terrori-isku eteni.